CELEX: C2004/118/65
Language: el
Date: 2004-04-30 00:00:00
Title: Υπόθεση C-177/04: Προσφυγή της Επιτροπής των Ευρωπαϊκών Κοινοτήτων κατά της Γαλλικής Δημοκρατίας που ασκήθηκε στις 14 Απριλίου 2004

30.4.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 118/34
            
         Προσφυγή της Επιτροπής των Ευρωπαϊκών Κοινοτήτων κατά της Γαλλικής Δημοκρατίας που ασκήθηκε στις 14 Απριλίου 2004
   (Υπόθεση C-177/04)
   (2004/C 118/65)
   Η Επιτροπή των Ευρωπαϊκών Κοινοτήτων, εκπροσωπούμενη από τους G. Valero Jordana και B. Stromsky, με τόπο επιδόσεων στο Λουξεμβούργο, άσκησε στις 14 Απριλίου 2004, ενώπιον του Δικαστηρίου των Ευρωπαϊκών Κοινοτήτων, προσφυγή κατά της Γαλλικής Δημοκρατίας.
   Η Επιτροπή των Ευρωπαϊκών Κοινοτήτων ζητεί από το Δικαστήριο:
   
               1.
            
            
               να διαπιστώσει ότι η Γαλλική Δημοκρατία, μη λαμβάνοντας τα μέτρα για την εκτέλεση της αποφάσεως του Δικαστηρίου των Ευρωπαϊκών Κοινοτήτων της 25ης Απριλίου 2002 στην υπόθεση C-52/00 σχετικά με τη μη ορθή μεταφορά της οδηγίας 85/374/ΕΚ (1), παρέβη τις υποχρεώσεις που υπέχει από το άρθρο 228 παράγραφος 1 της συνθήκης περί ιδρύσεως της Ευρωπαϊκής Κοινότητας.
            
         
               2.
            
            
               να υποχρεώσει τη Γαλλική Δημοκρατία να καταβάλει στην Επιτροπή των Ευρωπαϊκών Κοινοτήτων, στον λογαριασμό «ίδιοι πόροι της Ευρωπαϊκής Κοινότητας», χρηματική ποινή 137 150 ευρώ για κάθε ημέρα καθυστερήσεως εκτελέσεως της αποφάσεως στην υπόθεση C-52/00, από την ημέρα εκδόσεως της αποφάσεως στην παρούσα υπόθεση μέχρι την ημέρα εκτελέσεως της αποφάσεως που εκδόθηκε στην υπόθεση C-52/00 (2).
            
         
               3.
            
            
               να καταδικάσει τη Γαλλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Η εκτέλεση της αποφάσεως του Δικαστηρίου της 25ης Απριλίου 2002 προϋπέθετε την τροποποίηση των διατάξεων του γαλλικού αστικού κώδικα που δεν είναι συμβατές με την οδηγία 85/374. Επομένως, η Γαλλική Δημοκρατία όφειλε να ξεκινήσει αμέσως μετά την έκδοση της αποφάσεως την αναγκαία προς τούτο νομοθετική διαδικασία. Οι τροποποιήσεις όμως δεν έχουν ακόμη θεσπιστεί. Η επιβολή χρηματικής ποινής 137 150 ευρώ για κάθε ημέρα καθυστερήσεως εκτελέσεως της αποφάσεως του Δικαστηρίου είναι ανάλογη με τη σοβαρότητα και τη διάρκεια της παραβάσεως και λαμβάνει υπόψη την ανάγκη επιβολής αποτελεσματικής κυρώσεως.
   
      (1)  Οδηγία 85/374/ΕΟΚ του Συμβουλίου, της 25ης Ιουλίου 1985, για την προσέγγιση των νομοθετικών, κανονιστικών και διοικητικών διατάξεων των κρατών μελών σε θέματα ευθύνης λόγω ελαττωματικών προϊόντων (ΕΕ L 210 της 7.8.1985, σ. 29).
   
      (2)  Συλλογή τόμος 2002, σ. Ι-3827.